- Քանի որ ես` որպես կայացած լուսանկարիչ, արդեն մեծ թվով հետեւորդներ ունեի, հիմնականում` երիտասարդներ, դա նպաստեց, որ գիրքս մեծ ծավալով վաճառվի, որովհետեւ այսօր` ինֆորմացիոն հոսքի այս դարաշրջանում, եթե ինչ-որ բան անում ես, ստեղծում ես, պետք է անպայման կարողանաս գովազդել, տեղեկատվությունը տեղ հասցնել: Եթե գիրքը տպվի ու պարզապես գնա գրախանութ, դրա մասին չխոսվի, սոցցանցերում դրա մասին անընդհատ չշոշափվի, մարդիկ չեն իմանա, որ նման գիրք կա: Ես հենց սկզբից գրքիցս հատվածներ էի ներկայացնում «Ֆեյսբուք» սոցիալական ցանցում: Սակայն ամեն դեպքում, ինչքան էլ գովազդը շատ լինի, մարդիկ գիրքը կարդալիս ինչ-որ բան ուրեմն զգում են, որ այն գնում, կարդում ու խոսում են այդ մասին: 2015 թ. իմ գիրքը եղել է ամենաշատը վաճառված գրքերի ցանկում: «Հետք» լրատվամիջոցի լրագրող Վահան Իշխանյանն էլ վերջերս մանրամասն ուսումնասիրել ու պարզել է, որ 1-ին հորիզոնականում իմ գիրքն է: